Συσχέτιση του επαγγέλματος με την ηλικία φυσικής εμμηνόπαυσης
Authors: Κουκουλιάτα Αλεξάνδρα 
Published: September 2021

Εισαγωγή: Η ηλικία της φυσικής εμμηνόπαυσης είναι ένα ιδιαίτερα ετερογενές χαρακτηριστικό της ζωής της γυναίκας, το οποίο σηματοδοτεί το τέλος της γονιμότητας. Για τις παραλλαγές στο χρονοδιάγραμμα έναρξης της εμμηνόπαυσης είναι υπεύθυνος ένας συνδυασμός πολλών παραγόντων, οι οποίοι διαφέρουν μεταξύ των πληθυσμών και ακόμη περισσότερο μεταξύ των γυναικών εντός των ίδιων πληθυσμών.Στόχοι: της παρούσας μελέτης είναι ο προσδιορισμός της ηλικίας της φυσικής εμμηνόπαυσης και η συσχέτισή της με την επαγγελματική κατάσταση, καθώς και με άλλους καθοριστικούς επιδημιολογικούς παράγοντες μεταξύ Ελληνίδων γυναικών, που διαβιούν στο Νομό Καβάλας.Υλικό και μέθοδος: Ένα αντιπροσωπευτικό δείγμα από 827 γυναίκες, οι οποίες είχαν φυσική ηλικία εμμηνόπαυσης, συμμετείχαν στη μελέτη αυτή με δομημένη προσωπική συνέντευξη, που βασίστηκε σε ερωτηματολόγιο, και πραγματοποιήθηκε κατά το χρονικό διάστημα από το 2011 έως και το 2016. Ο υπό μελέτη πληθυσμός περιλαμβάνει γυναίκες, οι οποίες επισκέφθηκαν τα τακτικά Εξωτερικά Ιατρεία ή νοσηλεύθηκαν σε κλινικές του Γενικού Νοσοκομείου Καβάλας, εργαζόμενες στο Γενικό Νοσοκομείο Καβάλας, εργαζόμενες σε Δημόσιες υπηρεσίες, καθώς και σε επιχειρήσεις του Ιδιωτικού τομέα του Νομού Καβάλας. Αρχικά υπολογίστηκαν τα περιγραφικά στατιστικά στοιχεία, για τη συσχέτιση της ηλικίας της φυσικής εμμηνόπαυσης με τις συναφείς συντεταγμένες χρησιμοποιήθηκαν μοντέλα t-test, ANOVA και μονοπαραγοντικά και πολυπαραγοντικά μοντέλα παλινδρόμησης αναλογικού κινδύνου Cox. Η στατιστική ανάλυση των δεδομένων πραγματοποιήθηκε με το στατιστικό πακέτο IBM – SPSS Statistics έκδοση 21.0.Αποτελέσματα: Από ένα σύνολο 827 μετεμμηνοπαυσιακών γυναικών, που συμπεριλήφθηκαν στην έρευνα, οι 149 γυναίκες, ποσοστό 18%, ήταν νοικοκυρές, οι 70 γυναίκες, ποσοστό 8,5%, ήταν πρώην εργαζόμενες και κατά τη διάρκεια της συνέντευξης ήταν συνταξιούχες, ενώ οι υπόλοιπες 608, ποσοστό 73,5%, συνέχιζαν να εργάζονται κατά τη διάρκεια της συνέντευξης. Η μέση ηλικία (± τυπική απόκλιση) του δείγματος ήταν 60,4 ± 8,4 έτη.Η ηλικία της φυσικής εμμηνόπαυσης κυμαίνεται από 26 έως και 58 έτη. Η μέση και η διάμεση ηλικία της φυσικής εμμηνόπαυσης είναι 49,1 και 50 έτη, αντίστοιχα. Από τις 827 γυναίκες οι 37, ποσοστό 4,5%, έχουν πρόωρη ωοθηκική ανεπάρκεια (<40έτη), οι 101 γυναίκες, ποσοστό 12,2%, έχουν πρώιμη εμμηνόπαυση (40-44 έτη), οι 666 γυναίκες, ποσοστό 80,5%, έχουν ηλικία εμμηνόπαυσης μεταξύ 45-54 ετών και οι υπόλοιπες 23 γυναίκες, ποσοστό 2,8%, έχουν καθυστερημένη εμμηνόπαυση μεγαλύτερη (>54έτη). Στην μονοπαραγοντική ανάλυση, στατιστικά σημαντική θετική συσχέτιση βρέθηκε μεταξύ της ηλικίας της φυσικής εμμηνόπαυσης και της επαγγελματικής κατάστασης, του έτους γέννησης, της ηλικίας της εμμηναρχής, της ηλικίας φυσικής εμμηνόπαυσης της μητέρας, του μέτριου έως υψηλού επιπέδου χρόνιου στρες ρουτίνας, του ενεργού καπνίσματος και της νόσησης από παρωτίτιδα κατά την παιδική ηλικία. Στην ανάλυση πολλαπλής παλινδρόμησης δημιουργήθηκε το μοντέλο 1 χωρίς την ηλικία φυσικής εμμηνόπαυσης της μητέρας και το μοντέλο 2 με την ηλικία φυσικής εμμηνόπαυσης της μητέρας, επειδή δεν γνώριζαν με βεβαιότητα την ηλικία της φυσικής εμμηνόπαυσης της μητέρας τους όλες οι συμμετέχουσες στη μελέτη γυναίκες. Στο μοντέλο 1, η επαγγελματική κατάσταση, το έτος γέννησης, το κάπνισμα πάνω από δέκα τσιγάρα/ημέρα και το υψηλό επίπεδο χρόνιου στρες μετά από αιφνίδια αρνητική μεταβολή συσχετίστηκαν στατιστικά σημαντικά με την ηλικία της φυσικής εμμηνόπαυσης. Οι μικρότερες στην ηλικία γυναίκες, οι καπνίστριες περισσότερο από δέκα τσιγάρα ημερησίως, οι εργαζόμενες με «μπλε κολάρο» και οι γυναίκες, που εμφάνιζαν υψηλά επίπεδα χρόνιου στρες προεμμηνοπαυσιακά έχουν προγενέστερη ηλικία φυσικής εμμηνόπαυσης. Στο μοντέλο 2, η επαγγελματική κατάσταση, το έτος γέννησης, η ηλικία φυσικής εμμηνόπαυσης της μητέρας συσχετίστηκαν στατιστικά σημαντικά με την ηλικία της φυσικής εμμηνόπαυσης. Αναλυτικότερα, οι νοικοκυρές, οι εργαζόμενες με «άσπρο κολάρο» και οι «άλλες υπόλοιπες» εργαζόμενες έχουν μεγαλύτερη ηλικία φυσικής εμμηνόπαυσης από τις εργαζόμενες με «μπλε κολάρο». Οι μικρότερες στην ηλικία γυναίκες έχουν προγενέστερη ηλικία φυσικής εμμηνόπαυσης. Η μεγαλύτερη ηλικία φυσικής εμμηνόπαυσης της μητέρας συνδέεται με μεγαλύτερη αντίστοιχη ηλικία φυσικής εμμηνόπαυσης της κόρης.Συμπεράσματα: Η μέση ηλικία της φυσικής εμμηνόπαυσης είναι 49,1 έτη σε αντιπροσωπευτικό δείγμα Ελληνίδων γυναικών του Νομού Καβάλας. Διαπιστώθηκε ότι υφίσταται μια σημαντική συσχέτιση μεταξύ της επαγγελματικής κατάστασης, της ηλικίας της φυσικής εμμηνόπαυσης της μητέρας, του έτους γέννησης, του ενεργητικού καπνίσματος και του χρόνιου στρες μετά από αιφνίδια αρνητική μεταβολή με την ηλικία της φυσικής εμμηνόπαυσης. Εν κατακλείδι, στην παρούσα μελέτη κοινωνικοοικονομικοί και δημογραφικοί παράγοντες καθώς και η κληρονομικότητα σχετίζονται με την ηλικία της φυσικής εμμηνόπαυσης σε ένα αντιπροσωπευτικό δείγμα γυναικών στο Νομό Καβάλας.